  Виталий Пронин Гуртъёсты азинтон вылысь туэ республикалэн казнаысьтыз но федерал бюджетысь висъямын 1 миллиард 105 миллион манет. Юрттэт гуртоос дорозь пумен вуэ ни. Та нуналъёсы, кылсярысь, гуртын ужась 208 мурт улон интызэ умоятонлы сертификат басьтӥз. Гурт удысъя но сиён-юонъя министерство май пумозь эшшо 23 адямиез шумпоттоз. Сертификатлэн шоро-куспо быдӟалаез 500 сюрс манет.Та программа шаерамы 14-тӥ арзэ быдэсъяське ни. Та дыр ӵоже гуртоослы 1,2 миллиард манет тыр юрттэт сётэмын. Озьы 13 сюрс адями сэрегзэ умоятыны быгатӥз, пуктӥз 170 сюрс квадрат метр улон инты. Туэ луонлык кылдоз 14 сюрс квадрат метр улон сэрег ӝутыны.Гурт удысъя но сиён-юонъя министр Александр Прохоров верамъя, гуртъёсы газ пыртонэз но азинтозы. Озьы 25 иськем гумыос кыскыны чакламын: Пичи Пурга ёросысь  Чутожмон но Пуро-Можга, Юкаменск ёросысь Чурашур гуртъёсы шуныт лэзьыны медо. Со сяна, 9 иськем ву гумыос кыскемын луозы. Озьы Алнаш но Шаркан черкогуртъёсысь микрорайонъёсын улӥсьёс вулы уз ёрме ни. Чакламын 47 иськем сюресъёсты лэсьтыны.Александр Прохоров верамъя, гуртоос асьсэос но гуртсэс чеберъянэ мыло-кыдо пырисько. Кытын ке шутэтскон инты лэсьто, кытын ке синпелетъёсты выльдо,  кытын ке сям-йылолъёсты утёнъя центр усьто. Юрттэт висъяськыку, та уж эшшо но ӝоггес мынэ. Кылем арын министерствое гурт поселениосысь 56 заявка вуиз. Быръемын 12 устоез.- Гурт поселениослэн уксёзы уг тырмы проектсэс кутсконысеныз пумозяз вуттыны, - шуэ Александр Прохоров. - Ӵапак грант люкылэммы юрттэ сое йылпумъяны. Грантлэн шоро-куспо быдӟалаез 200-400 сюрс манет.Озьы, кылсярысь, туэ Сьӧлта черкогуртысь «Родина-мать» мемориал котырез, Дэбес черкогуртысь «Шунды сэрег» нылпи шудон площадказэс умоятозы. Алнаш ёросысь Кучыран гуртын Т. Борисов нимо культурая центр усьтозы.Елена Сараматова Туспуктӥз А. Горбунов  Теги: гуртулон  